Sisulu-aanstellings by SA Toerisme dalk ‘onwettig’Lindiwe Sisulu, minister van toerisme. (Foto: Verskaf) Lindiwe Sisulu, minister van toerisme, se aanstelling van drie nuwe raadslede van die SA Toerismeraad (SAT) ná die bedanking van hul voorgangers, was onregmatig, sê die DA. Enver Duminy, Ravi Nadasen en Rosemary Anderson het bedank nadat ŉ herrie oor SAT se beoogde R1 miljard-borgskap van die Britse sokkerklub Tottenham Hotspur op die lappe gekom het. Die minister het daarna drie nuwe raadslede aangewys. “[Die minister] het self erken dat die drie bedankings aan die begin van Februarie op ŉ Woensdag ingedien is en dat sy die raadslede wat bedank het vier dae later, op die Saterdag, vervang het,” sê Manny de Freitas, die DA se woordvoerder oor toerisme. Die Wet op Toerisme bepaal egter dat die minister, wanneer sy raadslede aanwys, kennis daarvan in die Staatskoerant moet gee en ŉ uitnodiging om benoemings vir die poste in twee nasionale koerante plaas – en weer dieselfde doen nadat die raadslede aangewys is. “Dit beteken die minister het nie die voorskrifte en prosesse wat in die wet voorgeskryf word nagekom nie. Dit beteken moontlik dat die drie nuwe lede dalk onwettig aangewys is en dat enige besluite en resolusies wat die raad sedertdien geneem het, ongeldig verklaar kan word,” sê De Freitas. Volgens Sisulu moes sy die drie lede dringend vervang om te verseker die raad haal ŉ kworum sodat die sokkerborgskap bespreek kon word. “Die minister het versuim om te verduidelik waarom dit in die eerste plek so dringend was, aangesien die Tottenham-ooreenkoms dan net ŉ voorstel was met geen spertyd daaraan gekoppel nie,” sê De Freitas. Die DA het die parlementêre portefeuljekomitee oor toerisme gevra om voort te gaan met ŉ verslag oor die aangeleentheid en ook dat ŉ ondersoek na die gebeure gedoen word.